“ฟินันเซีย” แนะเก็งกำไร XO เป้าใหม่ 22 บ. การันตีผลงาน Q2 “นิวไฮ”
“บล.ฟินันเซีย ไซรัส” กำหนดคำแนะนำ “เก็งกำไร” หุ้น XO อัพราคาเป้าใหม่ 22 บ. การันตีผลงานไตรมาส 2/64 “นิวไฮ”
23 ก.ค. 2564

บล.ฟินันเซีย ไซรัส ระบุในบทวิเคราะห์ เกี่ยวกับ บริษัท เอ็กโซติค ฟู้ด จำกัด (มหาชน) หรือ XO โดยกำหนดคำแนะนำ “เก็งกำไร” คาดกำไรสุทธิไตรมาส 2/64 อยู่ที่ 138 ล้านบาท (+31.4% จากไตรมาสก่อน, +50% จากปีก่อน) ดูดีกว่าเดิมที่เคยคาดไว้ มาจากคำสั่งซื้อที่แข็งแกร่งต่อเนื่อง คาดทำ New High ที่ระดับ 435 ล้านบาท แม้จะยังมีปัญหา Container Shortage แต่จนถึงปัจจุบันต้องยอมรับว่าบริษัทมีการ บริหารจัดการได้ดีมาก ทำให้สามารถส่งมอบสินค้าได้ทัน และกระทบรายได้ไม่เกิน 3% ของรายได้รวม ด้วยรายได้ที่สดใส ส่งผลให้มีการใช้กำลังการผลิตสูงขึ้นเป็น 80% เรียกได้ว่าเต็มกำลังการผลิตแล้ว
ทั้งนี้จึงคาดอัตรากำไรขั้นต้นจะดีขึ้นทำจุดสูงสุดใหม่ที่ 46% ดีขึ้นจาก 45.5% ในไตรมาส 1/64 และ 41.8% ในไตรมาส 2/63 และคาดยังมีการควบคุมค่าใช้จ่ายได้ดี สัดส่วน SG&amp;A to Sale น่าจะอยู่ในระดับต่ำที่ 13.5% ใกล้เคียงปี ก่อนที่ 13.6% โดยสรุปคาดไตรมาสนี้จะมีผลการดำเนินงานที่สดใสทำ New High ทั้งรายได้ อัตรากำไรขั้นต้น และกำไรสุทธิ
โดยเพิ่มประมาณการกำไรสุทธิปี 2564 ขึ้นเล็กน้อย 6% เป็น 459 ล้านบาท (+44.2% จากปีก่อน) ซึ่งหากกำไรไตรมาส 2/64 เป็นไปตามคาด บริษัทจะมีกำไรสุทธิช่วง 6 เดือนแรกของปีนี้ที่ที่ 243 ล้านบาท (+74.8% จากปีก่อน) จะคิดเป็น 53% ของประมาณการกำไรใหม่ทั้งปี และคาดกำไรปี 2565 จะโตเล็กน้อย 2% จากปีนี้ เป็น 469 ล้านบาท เพราะฐานที่สูงในปีนี้ แม้จะมีรายได้ส่งออกเกือบ 100% แต่บริษัทได้รับผลบวกจากค่าเงินบาทอ่อนค่าจำกัด เพราะส่วนใหญ่ขายในรูปสกุลบาทราว 73% ของรายได้รวม ขณะที่ขายเป็น EUR และ USD อยู่ที่ 20% และ 7% ตามลำดับ ทั้งนี้ปรับเพิ่มราคาเป้าหมายปี 2564 ขึ้นเป็น 22 บาท (อิง PE เดิม 20 เท่า)